
	Παρουσίαση του βιβλίου

του Μιχάλη Μελετίου

Κρίση, Ακρισία και Ηθική

στο Σπίτι της Κύπρου

Παρουσιάστηκε, τη Δευτέρα 1 Φεβρουαρίου 2016, στο Σπίτι της Κύπρου, το βιβλίο του Μιχάλη Μελετίου, με τίτλο Κρίση, Ακρισία και Ηθική, που κυκλοφορεί από τις Εκδόσεις ΑΩ.

Τον συγγραφέα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου η οποία προλογίζοντας ανέφερε ότι το βιβλίο του προσπαθεί μέσα από τη φιλοσοφία, τη βιολογία και την καθημερινότητα να φτάσει στην άκρη τού τόσο μπλεγμένου νήματος της προσωπικότητάς μας έτσι όπως αυτή διαμορφώθηκε τις τελευταίες τέσσερις δεκαετίες. Γενικός άξονας σύγκλισης του βιβλίου, όπως επεσήμανε, είναι η ανάγκη επαναπροσδιορισμού των προσωπικών στρατηγικών επιβίωσης του καθενός από εμάς, μέσα σε μια κοινωνία που αυτοκαταστρέφεται στον βωμό του υπέρμετρου ενστερνισμού της λεγόμενης Ανήθικης Ηθικής.

Για το βιβλίο μίλησαν ο ποιητής, δοκιμιογράφος κ. Σέργιος Μαυροκέφαλος, ο διδάκτωρ Ηλεκτρολόγος Μηχανικός κ. Κλεάνθης Ελευθεράτος και ο συγγραφέας. Αποσπάσματα διάβασε η συγγραφέας, ποιήτρια κ. Βίκυ Δερμάνη.


Σύμφωνα με τον κ. Μαυροκέφαλο, στο δοκίμιο του Μιχάλη Μελετίου η μείξη αφηγηματικού και θεωρητικού λόγου μεταφέρει στην τωρινή, ζοφερή πραγματικότητα της κρίσης, την ηθική ματιά του παρελθόντος. Όπως ανέφερε χαρακτηριστικά, με πυλώνες θεώρησης, τη φιλοσοφία, τη βιολογία την ψυχολογία και την ιστορική εμπειρία, ο συγγραφέας δημιούργησε μια συγκροτημένη όσο και αφηγηματική σύνθεση που επιχειρεί να φωτίσει, με την πλατωνική σκέψη, πλευρές της ηθικής μας κατάστασης, με άλλα λόγια, να διαυγάσει το ήθος της εποχής και της κοινωνίας μας, αλλά και να προτείνει … τρόπους άμυνας, στάσεις ζωής.
Σταχυολογώντας από το κείμενο του Μιχάλη Μελετίου, ο κ. Ελευθεράτος υπογράμμισε ότι στο βιβλίο μελετάται διεξοδικά το τρίγωνο  Κρίση, Ακρισία και Ηθική και αναλύεται το μεγάλο πρόβλημα που αντιμετωπίζει, σήμερα, η ελληνική κοινωνία. Όπως υπογράμμισε, ο συγγραφέας δεν αρκείται σε διαπιστώσεις και περιγραφές καταστάσεων μόνο, αλλά δίνει προτάσεις  και λύσεις για ενέργειες τόσο στο ατομικό όσο και στο συλλογικό επίπεδο.

Κατά την αντιφώνησή του ο συγγραφέας εξέφρασε τις ευχαριστίες του προς το Σπίτι της Κύπρου και τους συντελεστές της εκδήλωσης. Αντί επιλόγου, επεξηγώντας την επιλογή του γνωστού πίνακα του Jules Bastien-Lepage, με τίτλο Diogenes (1873), που απεικονίζει τον Διογένη τον Κυνικό, για το εξώφυλλο του βιβλίου του, ανέφερε ότι όταν, κάποτε, ρώτησαν τον αρχαίο φιλόσοφο, ποιο από τα θηρία δαγκώνει πιο άσχημα, ο Διογένης απάντησε, από τα άγρια ο συκοφάντης και από τα ήμερα ο κόλακας. Εγώ, με αυτό το βιβλίο, είπε ο κ. Μελετίου, ούτε θέλω να κολακέψω ούτε και να συκοφαντήσω, απλά καταθέτω τη δική μου πραγματικότητα.
2 Φεβρουαρίου 2016
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



[image: image2.jpg][image: image3.jpg]